정조 8년
甲辰五月二十五日卯時。上御誠正閣。大臣備局堂上引見入侍時。左議政李福源。右議政金熤。行知中樞府事具善復。行司直金華鎭鄭尙淳金魯鎭。兵曹判書徐有隣。行副司直鄭好仁徐有慶。右參贊徐浩修。戶曹判書鄭一祥。禮曹判書嚴璹。延豊君李𡊠。吏曹判書李在簡。行副司直金履素李柱國尹塾。刑曹判書趙時俊。知敦寧徐有寧。咸春君李昌運。訓鍊都正徐有大。兵曹參判金文淳。掌令李集斗。獻納金東淵。副校理曺允大。正言徐有鍊閔慶世。修撰申耆。右副承旨李文源。假注書李敬五。事變假注書安邁權。記注官金健修。記事官李崑秀。以次進伏訖。福源曰。庚熱漸近。此時聖體。若何。上曰。一樣矣。福源曰。玉音尙爾欠和。下情實不勝萬萬焦迫矣。上曰。似緣咳嗽未快而然。不甚大段。何必過慮也。福源曰。王大妃殿氣候。何如。上曰。一樣矣。福源曰。惠慶宮氣候。何如。上曰。一樣矣。福源曰。元子宮。久未承候。近日凡節。何如。上曰。近頗完實。善寢善食矣。領相之病。聞甚悶然。症勢果如何云乎。福源曰。昨緣觸風。証頗非細云矣。上曰。近日東風連吹。果能有益於蟲災。而無損於穡事云耶。福源曰。蟲蝕之患。幾盡消滅。高燥之處。已皆浹洽。東風雖曰無益於穡事。而間以甘霔。別無受傷。至於蟲損。則大有顯效云矣。上曰。賓對進前。除非時急公事。稍待首揆之造朝。好矣。福源曰。此咸鏡監司李命植狀啓也。枚擧咸興判官韓大裕牒呈。以爲嶺內還穀。排巡不足。嶺外各倉所在會內牟二千二百八十二石零及耳牟三百五十二石。磨鍊分給。而嶺內之地。不尙麥農。無本色收捧之路。相當穀。待秋成。從便換作事。請令廟堂。稟旨。分付矣。境內還分之從便推移。其勢固然。相當穀物之準折代捧。已例亦多。依狀請。咸興所在會內牟二千二百八十二石零。耳牟三百五十二石。待秋成。以相當精實穀。換捧之意。分付。何如。上曰。依爲之。出擧條福源曰。向來經筵官差出。實出於繼述舊章。作興儒術之聖意。初非爲一時賁飾之具。而命下屢月。尙無動靜。諸儒臣。皆是世祿故家。亦或曾從仕塗。當此側席求賢之日。豈不思所以對揚德意。展布素學乎。月前別諭。已極隆渥懇摯。而古亦有長吏勸駕之事。諸儒臣所在處道臣守臣。更爲宣諭。益加敦勉。期於從近造朝之意。分付。何如。上曰。依爲之。出擧條善復曰。以懷德前縣監朴光晦投印事。有議大臣稟處之命。而自前守令之投印徑歸者。或因特敎。有卽其地定配之事。如無特敎處分。則自臣府。以制書有違律照勘矣。大臣之意。以爲投印之律。定以定配。似爲差重云。朴光晦拿囚。捧供後勘處。何如。上曰。依爲之。出擧條上曰。朴光晦事。卿等知之乎。熤曰。與宋載經。有相詰事云。而未得詳聞矣。福源曰。雖未詳本事之如何。而投印之罪。不輕而重矣。善復曰。有情勢。則辭狀容或可也。至於投印。事體極爲未安矣。上曰。待捧供。當有處分矣。善復曰。恩津咸悅兩邑守令。以稅船致敗事。有待畢賑拿問之敎矣。上曰。以草記稟處。可也。善復曰。鹿島萬戶事。亦當稟處矣。上曰。此則自在勿論中矣。尙淳曰。頃日筵中。前承旨金宇鎭。以廣州結錢元區劃四百兩外。三百十五兩加劃事陳達。而有次對時稟處之命矣。蓋結錢之數。年各不同。則每年七百餘兩。勢難劃一定送。當初給代米。旣以三分一之數。劃屬本府。結錢。亦依此區劃。則有餘不足。營府相均。誠爲公平之道。自今秋爲始。每年結錢。毋論豐歉之加減。必以三分一劃給事。定式施行。何如。上曰。依爲之。出擧條尙淳曰。本廳各邑所在牙兵束伍把摠哨官之殿最。使各該邑守令。試射講牒報。其中射講俱有分者。置之上考。一技有分者。置之中考。射講俱不者。置之下考。而無題目修啓。自是流來之規也。昨冬特敎。申飭之後。京將官及南漢啓下哨官。皆書題目。而至於鄕將官射講外。其他能否。旣未得聞知。則實無可以品題者。只憑其射講而爲言。則許多人題目。其將純然雷同。故前將臣之因循前規。連以無題目修啓者。良以此也。臣意。亦不如仍舊貫之爲愈。故敢此仰達。上曰。鄕長官。則勿書題目。可也。出擧條一祥曰。臣於昨日各處水門看審時。小東門。亦爲詳審。則所排門板薄劣。鐵物甚弱。莫重宮墻之門。極涉疎虞。更爲堅造改排。何如。上曰。依爲之。出擧條上曰。昨日水門事。極爲駭然矣。福源曰。事甚驚怪矣。上曰。曾見守門軍卒。覓果來往。間或有此等之弊。夫豈有自開之理。此非張大之事。別無究覈之道。然苟究厥咎。專在喉院。騎省不善檢飭。不堅鎖鑰之致矣。南小門則何如。戶判見之乎。一祥曰。此門則門板鎖鑰。俱爲堅固矣。一祥曰。軍資監生弊之源。救弊之方。講究稟處事。命下矣。前後節目。固甚詳悉。別無更爲釐正之事。而本監四官員。分掌四所掌。故下吏輩。互相欺瞞。戶曹。出一關子。則幻弄上下於各所掌。此爲生弊之一端。而四所掌。有害無益。自今爲始。合作一二所掌。而兩官員。同掌一所掌。則官員之幻檢似勝。下吏之容奸必少。以此變通。何如。上曰。依爲之。出擧條一祥曰。倉官每不擇差。故雖有釐正節目。而徒法不能行。參下兩官。旣是應遷之窠。則無以變通。而參上兩官。依宣惠廳例。以曾經守令人擇差。則似好。故敢達矣。上曰。左右相之意。何如。福源曰。擇人之道。不係於守令之曾經與否。如戶曹廣興倉。皆是米穀衙門。而未經守令者。亦多爲之。不必於本監。獨定新例。只令另行擇擬。嚴加察飭。似好矣。熤曰。未經守令之人。未必盡下於已經守令之人。已經守令之人。未必盡勝於未經守令之人。已經守令者。亦不無貪婪未了事者。未經守令者。亦豈無廉謹解事務者。惟在於擇差而任之而已。不必以守令之經否。爲倉官之階梯也。上曰。依爲之。出擧條一祥曰。軍資監逋欠二千三百餘石內。員役等所逋。則一千一百餘石。纔已收捧。而至於庫中流來。欠縮一千一百餘石。今年之內。猝難準徵。限年徵捧。何如。上曰。特爲蕩減。可也。出擧條璹曰。守禦使鄭尙淳。以殿最事。有所陳達。臣亦有區區所懷。切欲及今稟定矣。故相臣金在魯。嘗言非錢穀詞訟之官。則別無考績之事云。其言儘有理。至若陵官。幾至六十餘員之多。問其職掌。不過守直禁養而已。實無廉探考績之道矣。上曰。米布詞訟外。亦多殿最之官。以兵曹言之。部將守門將八十餘人。皆有題目。旣在其職。則宜有貶褒。而陵官職任。尤爲自別。旣置上考。則豈無褒語乎。福源曰。聖敎至當。而旣無可考之績。又無可褒之題。無題而上。自古已然。若書中下之考。則亦當有貶語矣。熤曰。事體則至重且大。而職任。則別無可考矣。上曰。貶坐時。則似當詳見其爲人矣。璹曰。出直官。則赴坐時見之。而入直官。則不識其何狀矣。上曰。不見其人。而只書題目。事似難處。殿最各司。從速抄出。後日入侍稟定。好矣。時俊曰。律官取才之法。定以一年兩等。而高栍者付諸京司祿官。低栍者。分擬外方檢律。一從講記。劃數次第。以爲塡差之道。此是大典舊式也。昨年以祿官檢律。分作兩取才之規。成節目啓下。而節目中。每朔考講。一未爲之矣。今春又以履歷久勤。差送檢律之意。有所草記。尙未承批旨。故江華檢律。今方作窠。而臣曹不得輕先差遣。敢此仰達矣。上曰。大臣之意。何如。福源曰。大典法意。本自精密。人不能行。非法之弊也。祿官檢律之分岐取才。履歷久勤之隨次差遣。雖各有見。終多不便。臣意則莫如遵守大典之爲是矣。熤曰。律官取才之規。本是一法。其法不啻精密。特以取才之際。不能執公。致有自下奸弊之漸益滋生。今若欲更張其法。以矯其弊。則法纔改。而弊又生矣。雖鎭日改法。而弊終不可矯矣。都不如遵用舊典。執公取才之爲愈矣。上曰。仍舊貫施行。昨今年草記及節目。竝勿施。可也。出擧條善復曰。宮墻修築。有待下敎擧行之命。以何間始役乎。上曰。稍待快霽。草記。可也。福源曰。春桂坊修補。爲第一急務。命下之日。事當當日差官。當日入直。及今擧行。然後可無臨時窘束之慮矣。熤曰。雖於六月內始役。亦無不可矣。上曰。豈不張大乎。福源等曰。至於此役。則事面之張大。物力之多寡。有不暇論矣。上曰。戶判詳見其役處乎。一祥曰。臣已得遍觀年久頹圮。多不成說。不可不趁今修葺矣。上曰。大體言之。闕內頹傷處甚多。集禮門所見。亦甚時急矣。一祥曰。然矣。上曰。待立秋。春桂坊。使卽修補。而集禮門。同時修改。好矣。臺臣進前。東淵顚倒失儀。文源曰。獻納金東淵。進伏之際。擧措顚錯。有損筵體。誠極未安。推考警責。何如。上曰。勿推。可也。出擧條集斗東淵允大有鍊慶世耆等。合啓曰。請黜置罪人鄭致達妻爲先還配海島。仍令王府。快正典刑。以洩神人之憤。上曰。不允。請黑山島圍籬安置罪人龜柱。設鞫嚴問。快正王法。上曰。不允。請物故罪人德相。亟施孥籍之典。上曰。不允。集斗東淵有鍊慶世等。合啓曰。請彦衡養遂獻遂。竝令王府。設鞫嚴問。上曰。不允。請還寢會遂絶島定配之命。仍令王府。設鞫得情。上曰。不允。請還寢李觀源定配之命。更令王府。設鞫得情。上曰。不允。請遲晩後物故罪人啓能。亟施孥籍之典。上曰。不允。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。上曰。不允。請楸子島荐棘罪人最中。更令王府。拿致設鞫。期於得情。快正王法。上曰。不允。請亟寢煥億島配之命。仍令王府。加刑得情。快施王章。上曰。不允。請湖西營獄散配諸罪人等。放送及出陸減等之命。一竝還寢。仍令王府。設鞫嚴問。快施當律。上曰。不允。請島配罪人貞采。亟令王府。更爲設鞫。快正王法。上曰。不允。東淵避嫌。上曰。府啓未畢之前。諫臺之避嫌。事涉輕先矣。文源曰。獻納金東淵。府啓未畢之前。輕先避嫌。揆以臺體。誠甚駭然。推考警責。何如。上曰。依爲之。出擧條集斗前啓曰。請大靜縣爲奴罪人金壽賢。依律處斷。上曰。不允。請興陽縣爲奴罪人河翼龍。珍島郡移配爲奴罪人金重得。亟令王府。設鞫得情。快正王法。上曰。不允。請大靜縣定配罪人聖中。亟令王府。設鞫嚴問。期於得情。快正王法。上曰。不允。請削版罪人有臣宗甲義駿。竝令王府。設鞫嚴問。依律處斷。上曰。亟停勿煩。請求禮縣移配罪人趙嵎。亟寢酌處之命。仍令王府。設鞫得情。快正王法。上曰。亟停勿煩。請薪智島荐棘罪人瑩中。設鞫嚴問。快施當律。上曰。不允。請楸子島安置罪人李普行。亟令王府。拿鞫嚴問。上曰。不允。請物故罪人國榮。亟施孥籍之典。上曰。不允。請李義翊。更令王府。設鞫嚴問。期於得情。上曰。亟停勿煩。請金養淳。亟令王府。更爲設鞫。期於得情。上曰。以金養淳事。每欲下敎而未果矣。此啓之一存一拔。事涉斑駁。臺臣之意。殊未可曉也。集斗。又請李義直。亟令王府。設鞫得情。快正典刑。上曰。不允。仍下敎曰。金養淳事。未承批答。而更發他啓。此與向來李敬養之拔啓事一般。因此停啓也。自不妨矣。文源曰。臺啓事體。何等嚴重。而掌令李集斗。聯啓之際。未承批答。更發他啓。事極駭然。從重推考。何如。上曰。此非政院之所干涉矣。集斗。又請南海縣移配罪人任觀周。亟令王府。設鞫嚴問。期於得情。上曰。不允。請捕廳罪人煥九。亟令王府。嚴加鞫問。夬正典刑。上曰。不允。請新除授執義呂善亨。時在慶尙道黃山察訪任所。掌令趙鼎耇。時在平安道平壤地。竝斯速乘馹上來事。下諭。上曰。依啓。集斗避嫌。上曰。憲臺之避嫌。語無端緖。做錯大矣。命書榻敎曰。掌令李集斗遞差。東淵避嫌曰。臣庸騃譾劣。本不合於淸朝耳目之任。而見今所叨之職。已試蔑效之地也。臣草土餘生。風樹含悲。念絶榮途。分甘丘壑矣。迺於春間。薇垣恩命。再降於夢想之外。蓬蓽動色。而輒以在外特蒙恩遞。益增惶隕。惟譴何是俟。今於適來旅邸之際。除旨又降。召牌繼臨。怵畏義分。章皇出肅。而又於日前。罪犯違逋。罰止問備。臣誠惶凜靡措。而逖違之餘。一覲爲急。玆因賓對。黽勉登筵。而進伏之際。顚倒失措。合啓之前。徑先引避。臣之眚尤。於是乎益著。雖伏蒙聖度天大。特下勿推之命。而自顧惶恧。如無所容。臣何敢抗顔於臺次乎。請命遞斥臣職。上曰。勿辭。亦勿退待。東淵有鍊慶世等。前啓曰。請大靜縣爲奴罪人金壽賢。更令王府。設鞫嚴問。依律處斷。上曰。不允。請爲奴罪人河翼龍金重得。亟命王府。設鞫得情。快正王法。上曰。不允。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。上曰。亟停勿煩。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。上曰。不允。請還寢遠竄罪人安兼濟放送之命。仍令王府。設鞫嚴問。期於得情。依律處斷。上曰。亟停勿煩。請恒善支屬。亟命散配。時謙兄弟。竝投絶島。以嚴隄防。上曰。不允。請荐棘罪人瑩中。亟令王府。設鞫嚴問。快施當律。上曰。不允。請巨濟府絶島安置罪人朴宗集。亟令王府。拿鞫得情。施以當律。上曰。不允。請減死定配罪人德秀。亟令王府。更加嚴鞫。快正王法。上曰。不允。請逆賊尙魯。亟施孥戮之典。上曰。不允。請物故罪人國榮。亟施孥籍之典。上曰。不允。請爲奴罪人夢獜。定配罪人崔鍾岳。放送罪人鄭聖休。亟令王府。更爲設鞫。期於得情。各施當律。上曰。不允。請島配罪人崔光泰金天欽。亟令王府。設鞫得情。快正王法。上曰。不允。請甲山府竄配罪人樂彬。亟令王府。設鞫嚴問。施以當律。上曰。不允。請義翊。更令王府。設鞫嚴問。期於得情。快正王法。上曰。亟停勿煩。請還寢煥程發配之命。仍令王府。竝囚煥程煥九。嚴訊取服。各施當律。上曰。不允。請新除授司諫李一曾。時在原春道洪川地。斯速乘馹上來事下諭。上曰。依啓。又下敎曰。臺啓中罪人除非伏法。則不去其姓。古例則然。以有臣宗甲義駿義翊事言之。以一人之姓。而府啓則書之。院啓則不書。院啓之去姓是。則府啓非也。府啓之書姓是。則院啓非也。頒示中外。關係甚重。而于今幾年。因循古紙。尋常看過。莫之能改。豈非前後臺臣慨然處乎。熤曰。臺啓體重。一啓之後。不敢容易變改。似緣當初入啓時。誤書之致。而臺臣之不察。恐難辭其責矣。上曰。近以疏通一事。屢煩飭敎。疏通自疏通。隄防自隄防。居其官而擧其職。事體當然。而銓家。難於取捨。一不奉承。更欲提飭。而徒歸屑越。尙今泯默矣。日前以襄陽事言之。本邑素稱閑僻。夫誰曰不堪其任。而連値荐飢。屢飭擇人。今年年事。又未可知。故毋論文蔭武。勿拘常格之敎。予意亶在於極愼其擇。及見申大觀爲人非不勤幹了了。而各別擇差之意。果安在哉。旣不得一事對揚。又未見一分報效。此雖非故犯。大體則不善擧職。今世之人。夫孰不然。而吏判爲尤甚。誠極慨然矣。在簡曰。襄陽自是文臣窠。故誤承伊日下敎。以武弁擬入矣。聖敎至此。惶懍震剝。不知所以仰達矣。上曰。吏判此言。殆同分疏矣。福源曰。吏曹判書李在簡。下敎之下。語涉分疏。事甚未安。從重推考。何如。上曰。依爲之。出擧條上曰。近來廷臣。專不事事。恬嬉姑息。徒欲做官。世道朝象。胡至此極。言念國事。誠萬萬寒心矣。福源曰。此莫非如臣無似。忝居揆地。不能董率群下之致。一則臣罪。二則臣罪矣。熤曰。疏通之道。在於明刑政。刑政克明。則何患乎疏通之不得其道乎。上曰。訓將進前。善復進伏。上曰。已始濬川乎。善復曰。大段壅閼處。姑先略略疏導矣。上曰。前禁將之向來數三事。揆以事體。殊極未安。近來凡事之擧行。過於自重。已涉慢蹇。而昨日草記。尤極駭然。大抵人器淺狹。固難其任矣。善復曰。自承嚴敎。惶蹙無地云矣。上曰。御將亦可謂宿硏。而若論宿將。毋過於卿。他帥之新到未鍊事務者。卿其指揮而善導之也。仍命備堂先退。命書傳敎曰。有相妨事。大司諫柳義養許遞。又命書傳敎曰。在外之代。以外任點下。事近無實。直提學吳載純。府尹本任許遞。命退。承史以次退出。